《前山寻兰》
宋代·郑刚中

眼债未全无，惜春心尚有。
喜闻幽兰臭，寻过东出口。
披丛见孤芳，正似得佳友。
小锸破苍藓，护致归座右。
秀色带尘埃，清芳动窗牖。
爱媚固无厌，嗟惜亦云久。
今为花木者，贵重无与偶。
第能吐青红，贡献率奔走。
官舟塞古汴，往往载蒲柳。
尔何守幽林，国香空自负。
所幸无改芳，可使名不朽。

作者简介：郑刚中（1088年—1154年），字亨仲，婺州金华（今浙江金华）人。南宋抗金名臣。生于宋哲宗元祐三年，卒于高宗绍兴二十四年，年六十七岁。登绍兴进士甲科。累官四川宣抚副使，治蜀颇有方略，威震境内。初刚中尝为秦桧所荐；后桧怒其在蜀专擅，罢责桂阳军居住。再责濠州团练副使，复州安置；再徙封州卒。桧死，追谥忠愍。刚中著有北山集（一名腹笑编）三十卷，《四库总目》又有周易窥余、经史专音等，并传于世。